Návrh rozhodnutie Rady o podpísaní a uzavretí dobrovoľnej dohody o partnerstve medzi Európskym spoločenstvom a Ghanskou republikou o vynútiteľnosti práva a správe lesného hospodárstva a obchode s produktmi z dreva, ktoré sa dovážajú do Spoločenstva /* KOM/2009/0468 v konečnom znení - ACC 2009/0126 */





[pic] | KOMISIA EURÓPSKYCH SPOLOČENSTIEV | Brusel, 10.9.2009 KOM(2009) 468 v konečnom znení 2009/0126 (ACC) Návrh ROZHODNUTIE RADY o podpísaní a uzavretí dobrovoľnej dohody o partnerstve medzi Európskym spoločenstvom a Ghanskou republikou o vynútiteľnosti práva a správe lesného hospodárstva a obchode s produktmi z dreva, ktoré sa dovážajú do Spoločenstva DÔVODOVÁ SPRÁVA V akčnom pláne pre vynútiteľnosť práva, správu a obchod v lesnom hospodárstve (FLEGT)[1], ktorý Rada schválila v roku 2003[2], sa navrhuje súbor opatrení, ktoré zahŕňajú podporu pre krajiny produkujúce drevo, multilaterálnu spoluprácu s cieľom riešiť problém nezákonného obchodovania s drevom, podporu iniciatív súkromného sektora, ako aj opatrenia na predchádzanie investíciám do aktivít, ktoré podnecujú nezákonnú ťažbu dreva. Základným kameňom akčného plánu je zriadenie partnerstiev FLEGT medzi Spoločenstvom a krajinami produkujúcimi drevo, ktorých cieľom bude zastavenie nezákonnej ťažby dreva. V roku 2005 Rada prijala nariadenie (ES) č. 2173/2005[3], ktorým sa zriaďuje licenčný systém a mechanizmus na overenie zákonnosti dovozu dreva do Spoločenstva. V decembri 2005 Rada vydala smernice, v rámci ktorých odovzdala Komisii inštrukcie na prerokovanie dohôd o partnerstve s krajinami produkujúcimi drevo, a to s cieľom implementovať akčný plán EÚ pre vynútiteľnosť práva, správu a obchod v lesnom hospodárstve (FLEGT), a predovšetkým podnecovať overený zákonný dovoz dreva do Spoločenstva z týchto partnerských krajín[4]. Dohoda s Ghanou je prvou takouto dohodou o partnerstve, ktorá sa prerokovala medzi krajinou produkujúcou drevo a Spoločenstvom. Komisia začala s Ghanou rokovať vo februári 2007. Rokovania trvali 18 mesiacov a zahŕňali štyri osobné stretnutia a sedem stretnutí na odbornej pracovnej úrovni. Počas rokovaní Komisii vypomáhalo aj niekoľko členských štátov. Komisia informovala Radu o zaznamenanom pokroku, a to prostredníctvom pravidelných správ pracovnej skupine pre lesy, ako aj vedúcim misií a zástupcom EÚ v Ghane. Po každom osobnom stretnutí sa usporiadali verejné stretnutia s cieľom informovať zainteresované strany o pokroku zaznamenanom v rámci rokovaní. Pri vytváraní tejto dohody Ghana uplatnila aj participačný prístup zahŕňajúci občiansku spoločnosť a súkromný sektor. V dohode sú obsiahnuté všetky prvky vymedzené v rámci smerníc Rady o vedení rokovaní. V dohode sa predovšetkým zriaďuje rámec, inštitúcie a systémy licenčného systému FLEGT. Načrtávajú sa v nej kontroly dodávateľského reťazca, rámec súladu s právnymi predpismi a požiadavky nezávislého auditu systému. Sú vymedzené v prílohách k dohode a podrobne opisujú štruktúry na zabezpečenie zákonnosti, ktorú poskytuje vydávanie licencie FLEGT. Prostredníctvom rozsiahlych konzultácií so zainteresovanými subjektmi Ghana vyvinula definovala platné právne predpisy. Zahŕňajú zákony a nariadenia o udeľovaní práv na ťažbu, právne predpisy upravujúce otázky v oblasti správy lesov, životného prostredia a práce, daňové požiadavky, rešpektovanie zákonného vlastníctva a práv na využívanie komunít, ktoré vlastnia pozemky, ako aj iné sociálne záväzky ustanovené v právnych predpisov súvisiacich s lesným hospodárstvom a vývoznými obchodnými požiadavkami. Dohoda prekračuje návrh obmedzeného rozsahu produktov, aký bol uvedený v prílohe II nariadenia FLEGT (ES) č. 2173/2005, s cieľom pokryť obchod so všetkými produktmi z dreva, pričom Ghanu takto zaväzuje k vybudovaniu systému, ktorý Spoločenstvo ubezpečí, že všetky produkty lesného hospodárstva z Ghany pochádzajú zo zákonnej produkcie a zároveň pozitívne a udržateľne prispievajú k rastu Ghany. V dohode sa ustanovujú kontroly dovozu na hraniciach Spoločenstva tak, ako sú vymedzené v nariadení o systéme FLEGT (ES) č. 2173/2005 a s ním súvisiacim vykonávacím nariadením č. 1024/2008. Dohoda zahŕňa aj opis ghanskej licencie FLEGT podľa vzoru ustanoveného vo vykonávacom nariadení (ES) č. 1024/2008. V dohode sa zriaďuje spoločný monitorovací a hodnotiaci mechanizmus, prostredníctvom ktorého sa zabezpečí dialóg a spolupráca v oblasti FLEGT so Spoločenstvom. Zároveň sa v nej na účely monitorovania vplyvu a podávania správ ustanovujú zásady účasti zainteresovaných subjektov, sociálnych záruk a transparentnosti. V dohode sa vymedzuje časový rámec a postupy nadobudnutia účinnosti dohody a implementácie licenčného systému. Vzhľadom na to, že Ghana pristúpi k aktualizácii svojho regulačného systému a systému správy informácií, pričom bude zavádzať komplexnejšie kontroly dodávateľského reťazca a zriaďovať nezávislé kontroly súladu s právnymi predpismi, potrvá niekoľko rokov, kým sa nové systémy vyvinú a otestujú a kým sa vybudujú kapacity štátnej správy, občianskej spoločnosti a súkromného sektora v oblasti plánovaných činností. Licenčný systém FLEGT by mal byť plne funkčný koncom roka 2010. Predtým než EÚ začne prijímať licencie FLEGT, prebehne hodnotenie licenčného systému podľa stanovených kritérií. Príslušný postup a jednotlivé kroky sú vymedzené v dohode a jej prílohách. 2009/0126 (ACC) Návrh ROZHODNUTIE RADY o podpísaní a uzavretí dobrovoľnej dohody o partnerstve medzi Európskym spoločenstvom a Ghanskou republikou o vynútiteľnosti práva a správe lesného hospodárstva a obchode s produktmi z dreva, ktoré sa dovážajú do Spoločenstva RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133 v spojení s článkom 300 ods. 2 prvým pododsekom a ods. 4, so zreteľom na návrh Komisie, keďže: (1) V máji 2003 Európska komisia uverejnila akčný plán EÚ pre vynútiteľnosť práva, správu a obchod v lesnom hospodárstve (FLEGT)[5], v ktorom sa požadovali opatrenia na riešenie nezákonnej ťažby dreva prostredníctvom dobrovoľných dohôd o partnerstve s krajinami produkujúcimi drevo. Závery Rady týkajúce sa akčného plánu boli prijaté v októbri 2003[6], pričom Parlament ich schválil v januári 2004[7]. (2) Dňa 5. decembra 2005 Rada udelila Komisii právomoci začať rokovania o dohodách o partnerstve s cieľom implementovať akčný plán EÚ pre vynútiteľnosť práva, správu a obchod v lesnom hospodárstve (FLEGT). (3) Dňa 20. decembra 2005 Rada prijala nariadenie (ES) č. 2173/2005 o vytvorení licenčného systému FLEGT na dovoz dreva do Európskeho spoločenstva z krajín, s ktorými Spoločenstvo uzavrelo dobrovoľné dohody o partnerstve[8]. (4) Rokovania s Ghanskou republikou sa uzavreli a dobrovoľná dohoda o partnerstve FLEGT medzi Ghanskou republikou a Európskym spoločenstvom o vynútiteľnosti práva a správe lesného hospodárstva a obchode s produktmi z dreva, ktoré sa dovážajú do Spoločenstva (ďalej len „dohoda“), bola parafovaná 3. septembra 2008. (5) Je preto v záujme Spoločenstva túto dohodu schváliť, ROZHODLA TAKTO: Článok 1 1. Dohoda medzi Európskym spoločenstvom a Ghanskou republikou o vynútiteľnosti práva a správe lesného hospodárstva a obchode s produktmi z dreva, ktoré sa dovážajú do Spoločenstva, sa týmto v mene Spoločenstva schvaľuje. 2. Text dohody je pripojený k tomuto rozhodnutiu. Článok 2 V rámci spoločného monitorovacieho a hodnotiaceho mechanizmu zriadeného dohodou v súlade s jej článkom 19 zastupujú Spoločenstvo zástupcovia Komisie. Článok 3 Na účely uplatňovania článku 26 dohody sa Komisia týmto splnomocňuje, aby v súlade s postupom ustanoveným v článku 11 ods. 3 nariadenia (ES) č. 2173/2005 dohodla právne nástroje potrebné na zmenu a doplnenie príloh k dohode. Článok 4 Predseda Rady sa týmto oprávňuje, aby určil osobu splnomocnenú na podpísanie dohody s cieľom vyjadriť súhlas Spoločenstva, aby bolo dohodou viazané[9]. Článok 5 Toto rozhodnutie sa uverejní v Úradnom vestníku Európskej únie . V Bruseli […] Za Radu predseda […] [1] KOM(2003) 251. [2] Ú. v. EÚ C 268, 7.11.2003. [3] Ú. v. EÚ L 347, 30.12.2005. [4] dokument Rady s obmedzeným prístupom 15102/05. [5] KOM(2003) 251. [6] Ú. v. EÚ C 268, 7.11.2003. [7] Dokument Parlamentu 7014/04. [8] Ú. v. EÚ L 347, 30.12.2005. [9] Generálny sekretariát Rady uverejní dátum nadobudnutia platnosti dohody v Úradnom vestníku Európskej únie .